IARSCRÍBHINN A GHABHANN LEIS AN RÚN:

MOLTAÍ I dTAOBH INNEACHAR AN TOGRA ARNA IARRAIDH

A. Simpliú, costas comhlíontachta a laghdú do cháiníocóirí

Moladh A1 – Nós imeachta aonair um chlárú CBL san Aontas Eorpach agus uimhir aonair CBL an Aontais Eorpaigh

Iarrann Parlaimint na hEorpa ar an gCoimisiún dul i dtreo nós imeachta aonair um chlárú CBL san Aontas Eorpach agus uimhir aonair CBL an Aontais Eorpaigh a ghlacadh faoi 2023.

Ba cheart nós imeachta den sórt sin an méid seo a leanas a dhéanamh:

— Na costais chomhlíontachta a laghdú, go háirithe do FBManna atá ag feidhmiú sa mhargadh aonair, agus próiseas comhionann a mholadh maidir le clárú CBL ar fud an Aontais (lena n-urramaítear dálaí éagsúla le haghaidh clárú sna Ballstáit).

— Rochtain éasca ar chlárú a áirithiú agus úsáid a bhaint as ardán nó ardáin chomhchuibhithe ar líne, ar ardán nó ardáin iad a oibreodh ar an mbealach céanna ar fud an Aontais, in íosmhéid teangacha arna gcomhaontú, chun lamháil d’úsáid níos fusa ar fud an Aontais.

Moladh A2 – Cánachas níos simplí do Chuideachtaí Eorpacha agus le Cuideachtaí Eorpacha (SEnna) / FBManna

Iarrann Parlaimint na hEorpa ar an gCoimisiún bearta a thabhairt isteach chun costais agus castacht chánachas FBManna agus SEnna a laghdú tuilleadh faoi 2023.

— Ba cheart don Choimisiún roinnt tionscnamh dá dtagraítear sa tuarascáil seo a mholadh, ar cheart go leanfadh tograí nithiúla iad go tapa chun tacú le FBManna sa gheilleagar tar éis COVID-19.

— Chun tuilleadh tacaíochta a thabhairt do SEnna agus do ghnólachtaí nuathionscanta, iarrann Parlaimint na hEorpa ar an gCoimisiún measúnú a dhéanamh ar an rogha córas uile-Eorpach uathúil maidir le cáin ioncaim a thabhairt isteach do SEnna agus do ghnólachtaí nuathionscanta chun na costais a bhaineann le comhlíonadh cánach a íoslaghdú, go háirithe i gcásanna ina n-oibríonn siad i níos mó ná Ballstát amháin. Bheadh an córas roghnach do SEnna (e.g. srianta ag an láimhdeachas) agus d’fhéadfadh sé a bheith bunaithe ar an SE. Leithdháilfí ioncam cánach ón gcóras ar na Ballstáit trí fhoirmle chomhaontaithe a úsáid (e.g. bunaithe ar chion na gcónaitheoirí atá fostaithe).

B. Níos mó cinnteachta do cháiníocóirí agus/nó riaracháin chánach na mBallstát

Moladh B1 – Sásra um réiteach díospóidí le haghaidh cásanna ina maíonn dhá Bhallstát nó níos mó cónaitheacht chun críoch cánach:

Iarrann Parlaimint na hEorpa ar an gCoimisiún léiriú a thabhairt ar an taithí atá faighte agus na bearnaí atá fós i dTreoir reatha (AE) 2017/1852 ón gComhairle maidir le sásraí um réiteach díospóidí cánach san Aontas a shainaithint, agus bealach nó bealaí éifeachtacha a mholadh chun aghaidh a thabhairt ar na coinbhleachtaí agus na héiginnteachtaí atá ann faoi láthair maidir le cónaitheacht do dhaoine nádúrtha agus corparáideacha araon, rud a chruthaíonn baol cánachais dhúbailte nó/agus neamhchánachais dhúbailte. Iarrann sí ar an gCoimisiún tograí a eisiúint maidir leis an sainmhíniú ar chónaí chun críoch cánach faoi 2023.

Meabhraíonn Parlaimint na hEorpa freisin gur cheart toradh díospóidí a chur ar fáil go poiblí i bhfoirm achoimre, bunaithe ar an nós imeachta a leagtar amach in Airteagal 18 de Threoir (AE) 2017/1852 agus ba cheart rátaí cánach éifeachtacha a áireamh ann. Ní mór don chóras a leagtar amach teorainneacha ama a áirithiú, lena léirítear na fadhbanna a chruthaíonn díospóid do cháiníocóirí chun cinneadh a fháil, ar teorainneacha ama iad a bheidh ceangailteach ó thaobh dlí de agus a ndéanfar iad a fhorfheidhmiú. I bhfianaise na n-athruithe ar gheilleagar iar COVID-19, lena n-áirítear bogadh chuig cianoibriú, ba cheart don Choimisiún a mheas a luaithe is féidir an leor an reachtaíocht atá ann faoi láthair chun rioscaí an chánachais dhúbailte a laghdú do cháiníocóirí agus, más iomchuí, athbhreithniú a dhéanamh ar an Treoir sin, nó bearta nua a mholadh de rogha air sin. Tugtar ar aird freisin go bhfuil easpa infheictheachta ag an Treoir agus gur cheart don Choimisiún níos mó a dhéanamh chun a áirithiú go bhfuil saoránaigh ar an eolas go bhfuil an sásra sin ar fáil.

Moladh B2 – Síneadh le huathmhalartú faisnéise

Iarrann Parlaimint na hEorpa ar an gCoimisiún measúnú a dhéanamh ar an ngá, agus ar an mbealach is iomchuí, le haghaidh malartú uathoibríoch faisnéise idir na Ballstáit a leathnú chun catagóirí breise ioncaim agus sócmhainní amhail criptea-sócmhainní (DAC8) a áireamh. Ós rud é nach bhfuil ceangal dlí ar na Ballstáit sonraí a sheoladh ach amháin do na catagóirí sin a bhfuil faisnéis ar fáil ina leith cheana féin, is cosúil, mar thoradh air sin, go bhfuil easpa faisnéise ann maidir le catagóirí áirithe ioncaim agus sócmhainní.

Moladh B3 – Treoirlínte maidir le dreasachtaí dearfacha cánach

Iarrann Parlaimint na hEorpa ar an gCoimisiún treoirlínte a eisiúint maidir le dreasachtaí cánach nach saobhann an margadh aonair. Is é is cúis leis sin go n-atreiseofaí cinnteacht chánach do cháiníocóirí agus do na Ballstáit dá mbeadh tuiscint choiteann ag na Ballstáit ar na dreasachtaí cánach a chuireann borradh faoi fheidhmíocht eacnamaíoch san Aontas gan dochar a dhéanamh d’fheidhmiú an mhargaidh aonair.

C. Bearna chánach agus costais chomhlíontachta a laghdú

Moladh C1 – R-shonrascú

Iarrann Parlaimint na hEorpa ar an gCoimisiún Eorpach an méid seo a leanas a dhéanamh:

— Comhchaighdeán comhchuibhithe maidir le r-shonrascú a chur ar bun ar fud an Aontais gan mhoill agus faoi 2022 chun an costas a bhaineann le córais ilroinnte agus éagsúla a chruthú ar fud na mBallstát a laghdú.

— Ról an ríomhsonrascaithe a bhunú i dtuairisciú fíor-ama.

— Féachaint an bhféadfaí r-shonrascú éigeantach a thabhairt isteach de réir a chéile ar fud an Aontais faoi 2023, lena ndíreofaí ar chostais chomhlíontachta a laghdú go suntasach, go háirithe do FBManna. Níor cheart eisiúint sonrasc a riar ach amháin trí “chóras nó chórais” atá stát-oibrithe/deimhnithe agus cosaint iomlán sonraí á háirithiú.

— Scrúdú a dhéanamh, faoi 2023, faoin bhféidearthacht go gcuirfidh an córas cuid de na sonraí/doiciméid (nó na sonraí/doiciméid iomlána) maidir le comhlíontacht cánach ar fáil do cháiníocóirí incháilithe, lena n-áirítear an fhreagracht as na tuairisceáin sin (nó codanna díobh) a chomhlíonadh, go háirithe ó thaobh costais chomhlíontachta agus riosca do FBManna a laghdú.

Moladh C2 – Rogha eile ar an mBearna CBL a laghdú

Iarrann Parlaimint na hEorpa ar an gCoimisiún, d’fhonn an bhearna CBL ar fud an Aontais a laghdú go suntasach, go háirithe sa gheilleagar tar éis COVID-19, bearta a mholadh lena laghdófaí go suntasach an bhearna CBL atá sainaitheanta, go háirithe an bhearna a bhaineann leis an díolúine ar thrádáil trasteorann an Aontais. Is féidir le ceann amháin nó níos mó de na tionscnaimh seo a leanas an t-iarratas a chomhlíonadh faoi 2022-2023:

— Tionscnamh an chórais chinntithigh a athsheoladh mar an bealach is nádúrtha agus is éifeachtúla chun aghaidh a thabhairt ar chalaois chánach CBL, rud a bhfuil caillteanas bliantúil suntasach mar thoradh air;

— Comhlíonadh oibleagáidí CBL a shimpliú agus sonraí a fháil chun faireachán a dhéanamh ar chalaois chánach agus chun dul i ngleic léi (1) d’fhonn an t-ualach riaracháin CBL a bhaineann le trádáil trasteorann a laghdú, á iarraidh ar an gCoimisiún a mholadh, de réir a chéile ach go pras, raon feidhme ardán an ionaid ilfhreastail atá ann cheana a leathnú ó B2C go B2B, go háirithe maidir le soláthairtí earraí B2C nach bhfuil an duine atá faoi dhliteanas CBL a íoc bunaithe ina leith sa Bhallstát ina bhfuil CBL dlite, i ndáil le soláthairtí seirbhísí B2B áirithe nuair a sholáthraítear na seirbhísí go príomha i dTreoir 2006/112/CE.

— Caighdeán maidir le tuairisciú sonraí ar líne a cheapadh agus a mholadh le haghaidh trádáil trasteorann an Aontais (ar an gcéad dul síos), trí shonraí ó r-shonrascú a úsáid más féidir (nó ó rogha eile, ach ag coinneáil an phrionsabail nach mór na sonraí a sholáthar uair amháin), lena n-áirítear próiseáil sonraí láraithe/díláraithe atá éifeachtúil agus thar a bheith slán chun calaois a bhrath. Tiocfaidh na sonraí in ionad na gceanglas tuairiscithe atá ann cheana sa réimse seo, agus beidh siad ina gcúis le laghdú ar chostais chomhlíontachta fhoriomlána, go háirithe do FBManna. Ba cheart na sonraí a bhailítear a úsáid agus urraim chuí á tabhairt do rúndacht agus aird á tabhairt ar na dlíthe ábhartha uile maidir le cosaint sonraí. Is féidir úsáid na teicneolaíochta blocshlabhra (nó malartach) a mheas agus d’fhéadfadh soláthraithe príobháideacha scéimeanna atá bunaithe ar chomhchaighdeáin an Aontais a oibriú.

Moladh C3 – Tuairisceán Cánach Comhchuibhithe agus OSS

Iarrann Parlaimint na hEorpa ar an gCoimisiún tionscnamh reachtach a thabhairt chun cinn:

Tuairisceán Cánach Ioncaim Chorparáide (CIT) comhchuibhithe chun tacú le BEFIT san Aontas. D’fhéadfaí cur chuige caighdeánaithe maidir le hinneachar agus formáid an tuairisceáin chánach a úsáid chun ullmhú an tuairisceáin a shimpliú. Chuideodh an rogha sin leis an tuairisciú CIT a shimpliú agus leis an ngá le hobair chomhlíonta cánach a sheachfhoinsiú, go háirithe le haghaidh FBManna atá i mbun gníomhaíochta gnó trasteorann.

Moladh C4 – Faireachlann Cánach chun faireachán agus cainníochtú a dhéanamh ar threochtaí i gcánachas Eorpach

In 2019, chuir Parlaimint na hEorpa tús le seoladh Faireachlainne Eorpaí um Cháin mar réamhbheart. Iarrann Parlaimint na hEorpa ar an gCoimisiún measúnú neamhspleách a chur ar fáil ar an obair atá déanta agus bealaí a mholadh chun dul ar aghaidh leis an tionscnamh seo.

D. Córas nua comhordaithe Eorpach um Cháin Ioncaim Chorparáide

Moladh D1 – Claontacht Fiachais Cothromais a réiteach

Tá tionscnamh fógartha ag an gCoimisiún chun maolú a dhéanamh ar chlaontacht fiachais cothromais de thoradh cánach i gcinntí infheistíochta corparáidí a eascraíonn as inasbhainteacht na n-íocaíochtaí úis ar mhaoiniú fiachais.

Iarrann Parlaimint na hEorpa ar an gCoimisiún:

— Measúnú tionchair críochnúil a dhéanamh agus clásail láidre frithsheachanta a chur san áireamh sa togra a bheidh ann amach anseo faoi liúntas maidir leis an gclaontacht fiachais/cothromais a laghdú; a mheas gur féidir dul i ngleic leis an gclaontacht sin trí laghdú nua a dhéanamh ar na costais a bhaineann le maoiniú cothromais nó trí na féidearthachtaí asbhainte úis a laghdú agus meabhraíonn sí teorainn a chur le hasbhaint níos mó ná costais iasachtaíochta suas go 20 % de thuilleamh an cháiníocóra roimh ús, cánacha, dímheas agus amúchadh (EBITDA) mar réiteach eile chun claontacht chothromais fiachais a laghdú.

Moladh D2 – Leabhar rialacha aonair don Aontas maidir le cáin

I gCreat BEFIT a bheidh ann amach anseo, iarrann Parlaimint na hEorpa ar an gCoimisiún an méid seo a leanas a dhéanamh:

— Anailís a dhéanamh ar ghnéithe éagsúla a chomhdhéanann gníomhaíocht eacnamaíoch iarbhír na ngnólachtaí agus an anailís sin a chur san áireamh (díolacháin, lucht saothair, sócmhainní).

— Comhairliúchán leathan a sheoladh a mbeidh na Ballstáit, na parlaimintí náisiúnta agus Parlaimint na hEorpa páirteach ann.

E. Éifeachtacht riarachán cánach, malartú faisnéise cánach agus cáilíocht sonraí

Moladh E1 – Eurofisc 2.0

Iarrann Parlaimint na hEorpa ar an gCoimisiún Eorpach an méid seo a leanas a dhéanamh:

— Líonra saineolaithe frithchalaoise an Aontais, Eurofisc, a neartú, agus acmhainní leordhóthanacha a chur ar fáil chun anailísí riosca comhpháirteacha a dhéanamh go héifeachtach, imscrúduithe a chomhordú agus comhoibriú leis an Oifig Eorpach Frith-Chalaoise (OLAF), Europol agus le hOifig an Ionchúisitheora Phoiblí Eorpaigh, go háirithe d’fhonn calaois CBL a imscrúdú;

— An togra Eurofisc 2.0 a chur chun cinn. Athdhearbhaíonn sí na moltaí ó rún uaithi an 16 Meán Fómhair 2021 maidir le cur chun feidhme cheanglais AE le haghaidh faisnéis chánach a mhalartú: dul chun cinn, ceachtanna a foghlaimíodh agus bacainní le sárú, ag tabhairt dá haire go bhféadfadh Eurofisc 2.0 cur go mór le húsáid éifeachtach na faisnéise cánach arna malartú ag na riaracháin chánach agus le cáilíocht na faisnéise arna malartú.

(1) De réir MBLE de EPRS, spreagfaidh cás an chomhair leathnaithe – malartú faisnéise + ionad ilfhreastail Breisluach Eorpach de thart ar EUR 39 mbilliún.